钦定古今图书集成/明伦汇编/氏族典/第260卷 > 王峻
## 钦定古今图书集成/明伦汇编/氏族典/第260卷 > 王峻

按《北齐书王峻传》：“峻字峦嵩，灵丘人也。明悟有干略，
高祖以为相府墨曹参军，坐事去官。久之，显祖引为
城局参军，随诸军平淮阴，赐爵北平县男，除营州刺
史。营州地接边城，贼数为民患。峻至州，远设斥堠，广
置疑兵，每有贼发，常出其不意要击之，合境获安。先
是刺史陆士茂诈杀室韦八百馀人，因此朝贡遂绝。”
至是，峻分命将士，要其行路，大破之，掳其首帅而还，
因厚加恩礼放遣之。室韦遂献诚款，朝贡不绝。废帝
即位，除洛州刺史。河清元年，征拜祠部尚书。还邺，转
太仆卿。及周师寇逼，诏峻以本官与东安王娄叡等
自邺率众赴河阳御之。车驾幸洛阳，以悬瓠为周人
所据，复诏峻为南道行台，与娄叡率军南讨，未至，周
师弃城走。四年春，还京师。坐盗截军粮，有司依格处
斩。会赦免，停废私门。天统二年，授骠骑大将军、仪同
三司，寻加开府。武平初，除侍中。四年卒。赠司空公。